सिंग बोंगा
सिंग बोंगा या सिञ बोंगा भारत के मुण्डा आदिवासी समूहों की एक सर्वोच्च देवता हैं। जनजातीय समुदाय सूर्य को सिंग बोंगा के रूप में पूजते हैं। सिंगबोंगा को सृष्टि का निर्माता कहा जाता है। आदिवासी अपने जीवन में सुख, शाति और समृद्धि के लिए सिंगबोंगा की पूजा करते हैं। झारखण्ड, पश्चिम बंगाल, ओडिशा, बिहार, असम, मध्य प्रदेश, छत्तीसगढ़ सहित अन्य भारतीय राज्यों की मुण्डा समूह की मुण्डा, भूमिज, हो, संथाल, असुर, बिरहोर तथा तुरी जनजातीय समुदाय सिंग बोंगा की पूजा करते हैं। जनजातीय त्योहारों तथा अनुष्ठानों में सर्वप्रथम सर्वोच्च देवता मरांग बुरु और सिंग बोंगा की पूजा की जाती है। इसके साथ देशुआली, जाहेरबुढ़ी बोंगा, हातु बोंगा, ओड़ा बोंगा, बुरु बोंगा आदि प्राकृतिक देवताओं की पूजा करते हैं। आदिवासी पहाड़ों, नदियों, जंगलों तथा प्रकृति की पूजा करते हैं। प्रमुख त्योहारों जैसे सरहुल में सिंग बोंगा, मारांग बुरु सहित अन्य आदिवासी देवताओं तथा प्रकृति की पूजा आदिवासी पाहान, लाया, देउरी तथा नायके द्वारा किया जाता है।